text: Tre letter anholdt for olietyverier
  17 november 2012 kl. 12.30
  Tre lettiske mænd blev fredag aften anholdt og sigtet for omfattende olietyverier fra Forsvarets rørledning.
  Syd- og Sønderjyllands Politi har i nært samarbejde med Midt- og Vestjyllands Politi anholdt tre mænd og sigtet dem for minimum 27 
  indbrud i og aftapninger fra Forsvarets olierørledning i Jylland.
  Forsvaret har i år flere gange kunnet konstatere kortvarige trykfald på ledningen og har i hele perioden været i tæt dialog med politiet om sagen.
  De tre mænd blev anholdt ved en aktion sent fredag aften. Det skete på en rasteplads på Ribe Landevej mellem Grindsted og Holsted.
  De tre mænd er en 31-årig mand fra Letland, en 35-årig mand fra Letland med bopæl i Ringkøbing-Skjern kommune og en 40-årig mand fra Letland.
  De tre mænd bliver lørdag klokken 13.00 fremstillet i grundlovsforhør i retten i Esbjerg.
  